Anno Domini millesimo ducentesimo octogesimo statuta sunt haec apud Cistercium in Capitulo generali. 1.  In primis, propter bonum Ordinis, pacem pariter et honorem, statuit et ordinat Capitulum generale ut personae de Ordinibus Mendicantibus ad nostrum Ordinem venientes, de cetero non promoveantur ad aliquas dignitates, nisi de licentia Capituli generalis. 2.  Item, abbati de Castro Dei, quia non satisfecit secundum quod eidem a Capitulo generali mandatum fuerat, abbati Frigidi montis de expensis monachi sui, ibidem pro falsitate incarcerati, iniungitur ut poenam peragat levis culpae tribus diebus, uno eorum in pane et aqua, et nihilominus nisi ei satisfecerit infra Pascha, gradum altaris non ascendat, quousque dicto abbati plenarie satisfecerit de expensis secundum mandatum Capituli generalis, et hoc eidem abbas de Sancto Salvatore per se vel per alium denunciet. 3.  Item, abbati de Salt[e]re[ia] praecipitur auctoritate Capituli generalis ut infra Pascha abbati de Bona requie satisfaciat plenarie de summa pecuniae de qua eidem tenetur annuatim. Et si contra ipsum causam aliquam senserit se habere, petat iudices secundum quod inter personas Ordinis etiam ab antiquo fieri consuevit. 4.  Item, frater Theobaldus monachus Frigidi montis qui abbates a Capitulo revertentes male recepit, propter suam malitiam infra festum sancti Dionysii poenam peragat levis culpae. 5.  Abbas de Petra fertili in Hybernia qui non venit ad Capitulum anno quo venire debuit nec se legitime excusavit, poenam sustineat a Capitulo generali constitutam, distinctione 5*a*, capitulo 2°, quae sic incipit : Abbates qui ad Capitulum non venerint, etc., et hoc eidem abbas de Beatitudine denuntiet. 6.  Abbas de Bella valle qui permisit ministrare carnes in suo infirmitorio archiepiscopo Bisuntino contra Ordinis instituta, auctoritate Capituli generalis tribus diebus poenam peragat levis culpae, uno eorum in pane et aqua, sciens quod ei parcitur hac vice. 7.  Item, ordinat et statuit Capitulum generale ut Petrus de Tolosa et Remundus Tosquar garciones laici, pro eo quod inventi sunt interfuisse decaudationi et vulnerationi equorum abbatis Scalae Dei, a servitio totius Ordinis totaliter expellantur, et numquam ad serviendum in Ordine ab aliquo de cetero admittantur. 8.  Cum nullus secundum Dei iudicium de sua malitia commodum debeat reportare, inhibet Capitulum generale, ne frater Bernardus quondam abbas Scarpii qui male se habuit in regimine domus suae, eam magnis debitis obligando, non equitet in futurum, nec exeat de abbatia, nisi cum conventu, et ultimus sit omnium, et omni sexta feria in pane et aqua, nisi gravi infirmitate, sive grandi solemnitate ei misericordia sit facienda, et hanc poenam sustineat usque ad sequens Capitulum generale. 9.  Statuit et ordinat Capitulum generale ut dominus abbas Cluniacensis cum eius Ordine universo nostro Ordini societur, et in rotulo Cistercii conscribatur, et de ipsis fiat commemoratio cum aliis amicis Ordinis, annis singulis die ultima Capituli generalis, et pro ipsis iniungatur oratio specialis. Hoc idem conceditur abbati de Sancto Albano in Anglia conservatori privilegiorum Ordinis universi. 10.  Cum quibusdam monachis de speciali gratia intrare Cistercium tempore Capituli generalis conceditur, et ipsi ab ecclesia et divino servitio se absentent, etsi alias fuerit in Capitulo generali diffinitum, quod conventum sicut alii claustrales tenerent, et horis canonicis interessent ; iterum generale Capitulum ordinat et diffinit, quod omnes monachi huiusmodi ad omnes horas canonicas veniant quamdiu in Cistercio fuerint, et qui venire neglexerint, vel sine licentia prioris vel supprioris remanserint, ducantur in capitulum monachorum, et ibidem coram omnibus vapulent, et ad nutum prioris de Cistercio expellantur, si ei visum fuerit expedire, exceptis notariis, quibus ingressus eo tempore per diffinitiones Capituli est concessus. 11.  Quoniam propter bonorum temporalium distractiones saepe contingit imminere pericula et iacturas, Capitulum generale duxit statuendum, ne de cetero aliqua persona Ordinis nostri absque licentia speciali dicti Capituli generalis praesumat aliquam vendere personis saecularibus pro pecunia pensionem, nisi illa pecunia in emptionem alicuius possessionis, ex qua fructus percipiat qui pecuniam in praesenti tradidit, totaliter convertatur. 12.  Diffinitioni olim editae distinctione 7*a*, capitulo 12° quae sic incipit : Qui pro abbatis creatione vel aliqua ordinatione, etc., hoc additur quod abbates quicumque contrarium fecerint eo ipso pro depositis habeantur, quia hoc videtur aperte secreta Ordinis saecularibus revelare. 13.  Quoniam servientibus Domino in timore non expedit omni strepitu saecularium molestari, nec decet religionis innocentiam publicis actibus immisceri, auctoritate Capituli generalis prohibetur, ne de cetero publice poenitentes pro peragenda sua poenitentia in nostris monasteriis ullatenus admittantur ; quicumque contra fecerint, abbates et priores a divinis abstineant, quamdiu apud eos tales contigerit commorari. 14.  Auctoritate Capituli generalis abbati de Lanvanciis praecipitur ut abbati de Begar in Britannia quolibet anno in centum solidis Turonensibus satisfacere teneatur, quamdiu conversum eius in suo carcere detinebit pro crimine falsitatis, et de tempore praeterito secundum taxationem praedictam satisfaciat. 15.  Abbatibus novis de Sicilia, qui hoc anno non venerunt ad Capitulum generale, indulgetur hac vice, ob reverentiam domini regis Siciliae specialem, eis tamen praecipitur ut anno sequenti venire ad idem Capitulum teneantur. 16.  Cum iuxta modum et quantitatem criminis extendi debeat severitas ultionis, et nulla maior sit iniustitia quam iniquitas, statuit et ordinat Capitulum generale, ut omnes sententiae, correctiones, ordinationes factae per dominum Cistercii et suos collegas iuxta commissionem anno praeterito ab eodem Capitulo generali eis factam, super gravissimis excessibus monachorum et conversorum de Prulliaco, inviolabiliter teneantur, et eas approbat idem Capitulum generale et confirmat, hoc adiuncto, quod octo de illis videlicet Ioannes de Colomiers, Simon de Voio, Ioannes de Bombonio, Ioannes de Barbero, Petrus de Guisa, Nicolaus Picardus, Petrus de Scaute, Laurentius quondam supprior, qui plus ceteris culpabiles sunt reperti, sub poena conspiratorum a domo propria emittantur, usque ad nutum Capituli generalis. Tres vero conversi dictae domus, videlicet Guillelmus Burgundus, Adam de Bombonio et Petrus de Bombonio, qui de eodem crimine sunt convicti, eliminentur sub eadem poena a domo propria, numquam nisi de speciali licentia Capituli generalis reversuri. 17.  Super dispersione conventus Vallis Sancti Lamberti, quae denigrat bonam famam Ordinis apud bonos, abbati praecipitur dicti loci ut infra instans Capitulum generale conventum suum teneatur totaliter revocare. 18.  Quoniam fugitivorum nostrorum effrenata praesumptio et discursus puritatem Ordinis enormiter dehonestant, auctoritate Capituli generalis praecipitur universis abbatibus, per totam provinciam Moguntinam, ut fratres Ludovicum et Hermannum monachos de Belthuza, qui Dei timore postposito, salutis suae immemores, famae suae prodigi, discurrunt per magnatum curias, et per saeculum evagantur, ad expensas abbatiae ipsorum capiant seu capi faciant, invocato etiam ad hoc, si opus fuerit, auxilio brachii saecularis, et nihilominus donec redeant ad domum propriam, pro qualitate criminis poenitentiam, recepturi, omni die quo fit sermo in capitulis nostris, eos pro excommunicatis, abbates solum de Moguntinensi et Epipolensi dioecesibus denuntiare teneantur publice in suis capitulis. 19.  Creationem abbatis de Valle Dei generale Capitulum approbat et confirmat, ordinans, statuens et committens idem Capitulum patri abbati suo coercitionem, et correctionem inobedientium et rebellium monachorum suorum et conversorum, prout secundum Deum et Ordinem iudicaverit faciendum, ad hoc etiam, si necesse fuerit, brachii saecularis auxilio invocato. 20.  Quia sicut nec iustificari impius, ita nec debet innocens condemnari, abbatem de Obazina super verbo blasphemiae in dominum regem Francorum sibi imposito, immunem iudicat generale Capitulum et denuntiat innocentem. 21.  Item, quia non decet sanctum dare canibus, nec tribuere insipienti honorem, inhibet et defendit generale Capitulum, ne aliqua persona Ordinis, quae pro culpa sua egerit publicam poenitentiam, ad actus legitimos admittatur ; quos quidem actus tales dicimus, videlicet, quod non admittatur ad accusationem, vel testificationem, et quod non possit eligere vel eligi, nec in priorem, suppriorem, cellerarium, aut etiam confessorem. 22.  Item, ut negotiis futuris provideatur, ordinat et statuit Capitulum generale quod tempore sequentis Capituli generalis solvatur apud Divionem quarta pars pecuniae quae soluta hoc anno fuit, pro subsidio Terrae sanctae, eamdem poenam sustineant qui non solverint anno praeterito diffinitam. 23.  Super depositione fratris Augeri quondam abbatis de Bruer[n]ia in Anglia, qui minus iuste a Capitulo generali depositus extitit denuntiatus ; de Tinterna et de Me[nd]ham et de Heles abbatibus committitur auctoritate Capituli generalis, ut ipsi ad dictum locum personaliter accedentes, diligenter inquirant causas depositionis fratris Augeri quondam abbatis superius nuntiati, et quid invenerint anno sequenti renuntient causas et formam Capitulo generali. 24.  Abbas Vallis lucidae, quem pater abbas posuerat in manu Capituli generalis propter excessus multiplices, qui de ipso dicebantur, quia vero non venit ad Capitulum generale, nec se legitime excusavit, immo fraudulenter de dicto Capitulo generali dicitur remansisse ; committitur abbati Aquae bellae auctoritate Capituli generalis, ut ipse cum patre proprio abbatis supradicti ad dictum locum personaliter accedat, et si supradictum abbatem de suis excessibus non invenerit emendatum, eumdem puniat secundum quod fuerit teste conscientia puniendus. 25.  Super rebellione monachorum de Kristquestal contra patrem suum de Fontibus in Anglia et conspiratione orta inter seipsos, de Rievalle et de Rufort abbatibus committitur ut personaliter accedant ad dictum locum et ibidem simul faciant, corrigant et ordinent ea quae secundum Deum et profectum animarum viderint facienda et corrigenda auctoritate Capituli generalis, et quid inde fecerint, etc. 26.  Petitionem nobilissimi viri comitis Cornubiae, qui petit propriis sumptibus aedificare studium nostri Ordinis Oxoniae in Anglia, Capitulum generale plenis gratiis prosequens, approbat et confirmat, committens executionem negotii abbati de Thama in plenaria Ordinis potestate, ita quod eisdem libertatibus, iuribus, et dispensationibus per omnia gaudeat ille locus, quibus gaudet studium beati Bernardi Parisiense, et studentes monachi in dicto studio de diversis abbatiis congregati, et dictus abbas de Thama curam habeat dictae domus, sicut habet et studii sancti Bernardi venerabilis pater dominus Claraevallis. 27.  Super vitio simoniae abbati Scalae Dei imposito ratione venditionis cuiusdam ecclesiae, patri suo abbati committitur, ut tempore visitationis per se vel per alium causas et formam diligenter inquirat, et quid inde invenerit renuntiet anno sequenti Capitulo generali. 28.  Super querela abbatis de Bodelo(s) contra abbatem de Dunis, de Camberone et de Capella abbatibus iudicibus a Capitulo datis, abbas de Loco Sancti Bernardi pro tertio adiungitur, ut cum duobus aut altero illorum causae illorum debitum finem imponant auctoritate Capituli generalis. 29.  De Tinterna et de Thama abbatibus ordinatio abbatiae Gratiae Dei committitur, ut ad locum personaliter accedentes, de causis ruinae dictae domus et de auctoribus ipsius diligenter inquirant, et tam in capite quam in membris, quam etiam in rebus ordinent, et faciant auctoritate Capituli generalis secundum Deum et dictae domus utilitatem quae iudicaverint facienda. 30.  Petitio illustrissimi domini regis Castellae, qui petit ut possit fundare abbatiam monachorum apud Hispalim, et ut incorporentur Ordini nostro fratres qui illic habitant Ordinis Penitentiae Iesu Christi, totaliter exauditur, ita quod dicti loci inspectio de Grandisylva et Regali Murcia abbatibus auctoritate Capituli generalis committitur, ut ad dictum locum accedant, et si eis et domino regi visus fuerit sufficiens, conventum ibi per se vel per alios introducant, prout ipsis secundum Deum et Ordinem viderint expedire. 31.  Petitio nobilis comitissae de Ioniaco, quae petit a Capitulo generali sibi concedi ut in domo Eschallearum una missa pro ea celebretur quotidie, exauditur. 32.  Petitio abbatis de Dulci corde, qui petit semel remanere de Capitulo, exauditur. 33.  Petitio domini episcopi Wintoniensis iam defuncti, qui petit ut fieret mense februario anniversarium eius in Ordine, exauditur. 34.  Petitio abbatis de Insula, qui petit unam missam decantari in sua abbatia quotidie, exauditur. 35.  Petitio abbatis de Clariana, qui petit semel remanere de Capitulo, exauditur. 36.  Petitio abbatis de Bredela(th)[r], qui petit dispersionem conventus sui, exauditur. 37.  Petitio abbatis Sancti Salvatoris in Hibernia, qui petit semel remanere de Capitulo, exauditur. 38.  Petitio abbatis Alcobatiae, qui petit anniversarium fieri in domo dua pro rege Portugalliae, et unam missam quotidie, exauditur. 39.  Petitio abbatis de Vavverulle, qui petit semel remanere de Capitulo, exauditur. 40.  Petitio abbatis de Sacramoenia, qui petit anniversarium cuiusdam nobilis fieri in domo sua, exauditur. 41.  Petitio abbatis de Tola, qui petit dispersionem conventus suis, exauditur. 42.  Petitio domini Ioannis de Bastoy, domini regis consiliarii, qui petit quod fiat anniversarium pro se post mortem et domina Agnete matre sua iam defuncta, per universum Ordinem, exauditur. 43.  Petitio domini regis Siciliae, qui petit unum monachum de Ursicampo exauditur, dummodo honestis deputetur officiis. 44.  Petitio abbatis de Valle Dei in Anglia de dispergendo conventum suum, et quod semel remaneat de Capitulo, et quod capi faciat fugitivos domus suae, exauditur. 45.  Petitio domini episcopi Convenarum, qui petit unum monachum de Benedictione Dei, exauditur. 46.  Petitio abbatis de Salseda, qui petit semel remanere de Capitulo, exauditur. 47.  Petitio abbatis de Comor in Hibernia, qui petit semel remanere de Capitulo, exauditur. 48.  Petitio abbatis Clari loci, qui petit dispersionem conventus sui, exauditur. 49.  Petitio abbatis de Ru(i)na, qui petit semel remanere de Capitulo, exauditur. 50.  Petitio abbatis de Men[d]ham, qui petit semel remanere de Capitulo, exauditur. 51.  Pro domina comitissa Flandriae iam defuncta persolvatur plenarium servitium, et habeat anniversarium per Ordinem universum. 52.  Querela abbatis de Sacramoenia contra abbatem de Spina, de Superado et de Monte salutis abbatibus committitur, etc. 53.  Querela abbatis de Bodel(es)[o] contra abbatissam de F(e)linis, de Loco [S. Bernardi] et de Laude abbatibus committitur, etc. 54.  Querela abbatis de Bivio contra abbatissam de Lo[r]bano, de Seytia et de Sancto Paulo abbatibus committitur auctoritate Capituli generalis, et quid inde, etc. 55.  Querela abbatis Fontis Ioannis contra abbatissam de Nemoso, de Sacro portu et de Sacra cella abbatibus committitur, etc. 56.  Querela abbatis Sancti Andreae iuxta Ianuam contra abbatem de Rochadia, abbati Sancti Stephani de Bosco committitur, etc. 57.  Querela abbatis de Comor in Hybernia contra abbatem de Viridi ligno, de Mellifonte et de Beatitudine abbatibus committitur, etc. 58.  Querela executorum testamenti Mariae quondam civis… contra abbatem Leucellis, de Quintiaco et de Castenia abbatibus committitur, etc. 59.  Abbas de Krikistal qui non solvit secundum mandatum Capituli generalis pecuniam, in qua tenebatur domino Iordano cardinali amico Ordinis speciali, nec aliquid rescripsit eidem Capitulo, deponitur in instanti. Hoc eidem pater eius de Fontibus de mandato Capituli generalis denuntiet. Successor vero suus satisfaciat ei infra Pascha, alioquin poenam sustineat in diffinitione anni praeteriti super hoc constitutam. 60.  Depositionem factam anno praeterito de domno Petro dicto de Alpibus, de abbatia de Locedio auctoritate Capituli generalis, ratificat et approbat Capitulum generale, maxime quia coram Diffinitoribus sufficienter est probatum, quod idem Petrus occasione dictae depositionis in vocem appellationis prorupit contra ius et nostri Ordinis instituta. Conceditur autem ei quod eligibilis habeatur. 61.  Abbas de Ponto qui insidias armatorum procuravit patri suo, sicut et per fide dignos in generali Capitulo veraciter est probatum, deponitur in instanti. 62.  De Bullione et de Bethania abbates, qui vendiderunt grangiam Clarifontis contra Deum, contra ius et contra Ordinis instituta, deponuntur in instanti. Abbas vero quondam Loci crescentis, qui praedictae alienationi interfuit cum eisdem, ultimus sit omnium usque ad Pascha, et omni sexta feria sit in pane et aqua usque ad terminum supradictum ; abbatiae vero de Loco crescenti, cui pater abbas providere potuit et neglexit, abbas Dulcis vallis auctoritate Capituli generalis hac vice provideat de pastore. 63.  Abbas Sylvae regalis qui fuit depositus vel cessit metu poenae, et iterum sine licentia Capituli generalis abbatizat, deponitur in instanti, et hoc ei pater abbas per se vel per alium denuntiet. 64.  Abbas Sanctae Mariae de Gondonio, cui nuntiatum fuit a patre abbate ut veniret ad Capitulum generale, pro diversis transgressionibus responsurus, et non venit, deponitur in instanti. Pater eius de Obazina hoc eidem denuntiet. 65.  Abbatem dictum de Oya in Hispania, qui se intrudi in abbatiam per manum regiam procuravit, non esse abbatem denuntiat Capitulum generale. Hoc adiungitur quod de cetero non possit eligi in abbatem, nisi de eiusdem Capituli licentia speciali. De Superado et de Spina abbates hoc eidem denuntiare ex parte Capituli generalis teneantur. 66.  Abbas Sancti Petri de Gomella, qui existens abbas unius abbatiae, se fecit in aliam per potestatem saecularem introduci, et quamdam suam grangiam alienavit, et plurima alia mala suo monasterio intulit, deponitur in instanti. De Superado et de Metaplana abbates hoc eidem denuntient auctoritate Capituli generalis. 67.  Abbas Alcubatiae in Lusitania, qui proterve suis visitatoribus se opposuit, et eorum processum commissum a generali Capitulo per se et per alios impedivit, nec non bona abbatiae suae enormiter dilapidavit, deponitur in instanti. 68.  Cum abbas de Valle Paradisi in abbatem institutus sit per eum qui nec ius nec potestatem instituendi habuit, generale Capitulum ipsum denuntiat non abbatem. De Superado et de Metaplana abbates hoc ei in abbatia ipsius denuntient auctoritate Capituli generalis. 69.  Quoniam de abbate de Boheriis multa turpia et inhonesta pervenerunt ad aures Capituli generalis, et quia male monasterium suum rexerit, auctoritate dicti Capituli deponitur in instanti. 70.  Abbas Vallis bonae, de quo multa enormia frequenter pulsaverunt aures Capituli generalis, deponitur in instanti. De Superado et de Buxeto abbates hoc eidem denuntient ; et si sententiae inobediens fuerit aut rebellis, auctoritate dicti Capituli per ipsos excommunicationis sententia percellatur. 71.  Inspectio abbatiae Novae Cellae quam intendit fundare dominus marchio Missionensis, de Paradiso et de Broloh abbatibus committitur auctoritate Capituli generalis, et si eis videbitur expedire introducant ibi conventum de abbatia de Cella, auctoritate dicti Capituli minime expectata, et sit filia de Cella. 72.  Inspectio loci ubi intendit fundare abbatiam monachorum Richardus nobilis de Bohemia, de Pomoch et Plazs abbatibus committitur, etc. 73.  Inspectio loci qui est apud Tolosam ubi intendit fundare seu aedificare studium Ordinis abbas Grandisylvae, de Berdonis et de Villa longa abbatibus committitur ut ad locum accedant, et quid invenerint renuntient sequenti anno Capitulo generali. 74.  Inspectio abbatiae Novae salutis in Polonia incorporandae Ordini nostro, de Paradiso et de Boch abbatibus committitur ut ad dictum locum personaliter accedant et Ordini si sufficiens fuerit, incorporent, non expectata licentia Capituli generalis, et sit filia de Borisbrach. 75.  Inspectio abbatiae quam intendit fundare dominus Andreas, cancellarius ducis Poloniae, de Paradiso et de Lucna abbatibus committitur, etc. 76.  Inspectio loci monialium quas petit dominus Latinus cardinalis incorporari nostro Ordini, de Sancto Galgano et de Sancto Martino in Viterbio abbatibus committitur, etc. 77.  Pro episcopo quondam Vintoniensi fiat anniversarium, sicut concessum fuerat mense februario. 